שלומי זיו

שלומי זיו (נולד ב־21 בינואר 1983) הוא אזרח ישראלי ממושב אלקוש שבגליל המערבי, אשר נחטף על ידי ארגון חמאס במהלך מתקפת 7 באוקטובר 2023 בעת שעבד כמאבטח בפסטיבל המוזיקה נובה. זיו הוחזק בשבי בעזה במשך 246 ימים, עד ששוחרר במבצע חילוץ משותף של צה"ל, שב"כ וימ"מ במסגרת מבצע ארנון. המבצע, שבו שוחררו גם החטופים נועה ארגמני, אלמוג מאיר ג'אן ואנדריי קוזלוב, תואר כאחת מפעולות החילוץ המורכבות ביותר שבוצעו בישראל וזכה להד תקשורתי נרחב בישראל ובעולם.

ביוגרפיה
זיו נולד וגדל בקריית ביאליק. בגיל 17 עבר עם משפחתו לנהריה, ולאחר נישואיו התיישב במושב אלקוש שבגליל המערבי עם מירן בת זוגו. עבד בתחום הפקת אירועים ופסטיבלים בישראל וסיים לימודי תכנון ועיצוב פנים, הוא היה פעיל בקהילה המקומית והשתתף ביוזמות חינוכיות שונות.

חטיפה ושבי
ב־7 באוקטובר 2023, במסגרת מתקפת חמאס על יישובי עוטף עזה, הותקף מתחם פסטיבל הנובה. מאות חוגגים נרצחו וכ־40 נחטפו. זיו היה בין החטופים שנחטפו לרצועת עזה.

בתקופת השבי שהה מרבית הזמן במחנה הפליטים נוסיראת, בדירה של פעיל חמאס ועיתונאי אל-ג'זירה עבדאללה אל-ג'מאל. הוא תיאר את התנאים כקשים, עם מחסור במזון, מים ותרופות, בידוד כמעט מלא ולחץ מתמיד מצד השומרים. זיו העביר את כל תקופת השבי עם אנדריי קוזלוב ואלמוג מאיר ג'אן, ותיאר כיצד תמכו זה בזה בתקופה הקשה.

פרויקט "המשקפיים של שלומי"
ממוזער|מדבקה בתל אביב עם הסבר על פרויקט “המשקפיים של שלומי”

במהלך השבי, יזמה משפחתו של זיו את פרויקט “המשקפיים של שלומי”, משקפי מציאות מדומה (VR) המדמים את חוויות החטיפה והשבי מנקודת מבטם של חטופים שחזרו בעסקה הראשונה. המטרה הייתה להעלות מודעות למצב החטופים בישראל וללחוץ על מנהיגי העולם לפעול לשחרורם. המשקפיים הוצגו במקומות ציבוריים בישראל, כולל כיכר החטופים בתל אביב, ושימשו חלק מקמפיין חינוכי והסברתי על מצוקתם של החטופים.

 מבצע ארנון 
ממוזער|רגעי החילוץ של שלומי זיו, אנדריי קוזלוב ואלמוג מאיר ג'אן על ידי הימ"מ במבצע ארנון
ב־8 ביוני 2024 יצאו כוחות מיוחדים של הימ"מ, השב"כ וצה"ל למבצע חילוץ ממוקד במחנה הפליטים נוסיראת. המבצע בוצע תחת אש כבדה וכלל פריצה לשני מבנים שבהם הוחזקו ארבעת החטופים. זיו ושאר החטופים חולצו בשלום והועברו אל בית החולים תל השומר במסוקים, שם עברו בדיקות רפואיות והתאחדו עם משפחותיהם. במהלך המבצע נפצע מפקד צוות הימ"מ, ארנון זמורה, ומת מפצעיו, ולכן הוחלט כי המבצע יקרא על שמו.

פעילות משפטית בארצות הברית
ביולי 2024 הוגשה תביעה פדרלית בבית המשפט המחוזי במערב וושינגטון נגד עמותת People Media Project, המפעילה את אתר Palestine Chronicle. התביעה טענה כי העמותה סייעה בעקיפין לחמאס. לאחר השחרור, זיו גילה כי עבדאללה כתב באתר זה, והוא הצטרף לתביעה נגד העיתון. עבדאללה, מייסד העמותה, הציג את עצמו כמרצה בארגון. ב-6 במאי 2025 דחתה השופטת טיפאני מ. קטרייט בקשת הנתבעים לסילוק התביעה וקבעה שהתובעים הציגו עילת תביעה אפשרית לפי חוק הנזיקין הזר (ATS), כך שהתיק ימשיך להתברר.

השפעה ותרומה ציבורית
זיו הפך לדמות מוערכת בקהילתו ובישראל בכלל, במיוחד בתחום חינוך למודעות למצוקות חטופים ושיקום נפגעי טרור. זיו עוסק בהסברה ומשתמש בהעברת סיפורו בהרצאות בישראל ובעולם, במטרה להעלות מודעות לנושא החטיפות, לשיקום חטופים ולהשפעה על מדיניות ציבורית. בנוסף, הוא משתתף ביוזמות חברתיות, יזם פרויקטים חינוכיים והפעיל קמפיינים להעלאת מודעות ציבורית.

הערות שוליים

קטגוריה:חטופי פסטיבל נובה
קטגוריה:ניצולי טבח שבעה באוקטובר
קטגוריה:בני ערובה וחטופים בטבח שבעה באוקטובר
קטגוריה:מלחמת חרבות ברזל: אישים
קטגוריה:אלקוש: אישים
קטגוריה:נהריה: אישים
קטגוריה:בני ערובה ישראלים
קטגוריה:בני ערובה
קטגוריה:טבח שבעה באוקטובר
קטגוריה:קריית ביאליק: אישים
קטגוריה:ישראלים שנולדו ב-1982